b'\n_START_ARTICLE_\nAndora\n_START_SECTION_\nGeografija\n_START_PARAGRAPH_\nDr\xc5\xbeava le\xc5\xbei v visokogorski dolini v Pirenejih. Ve\xc4\x8d kot tretjina Andore le\xc5\xbei nad zgornjo mejo gozdov. Najvi\xc5\xa1ja gora je Coma Pedrose, visoka 2.946 metrov. Andora je ena izmed katalonskih de\xc5\xbeel in edina, ki ni del kak\xc5\xa1ne druge dr\xc5\xbeave. Andora nima stoje\xc4\x8dih voda in obsega le 468 km\xc2\xb2.\n_START_SECTION_\nPodnebje\n_START_PARAGRAPH_\nZaradi lege ima Andora relativno hladno gorsko podnebje. V januarju so povpre\xc4\x8dne temperature \xe2\x80\x937\xc2\xa0\xc2\xb0C, poleti se temperatura povzpne na 26\xc2\xa0\xc2\xb0C.\n_START_SECTION_\nZgodovina\n_START_PARAGRAPH_\nAndora je samostojna od \xc4\x8dasov Karla Velikega. Leta 1278 je bila ustanovljena kne\xc5\xbeevina brez kneza, vrhovna oblast je bila razdeljena (tako imenovan kondominium) med \xc5\xa1kofa iz Urgela (\xc5\xa0panija) in grofa Foix (sedaj je pravni naslednik predsednik Francije)._NEWLINE_Pravice soknezov izvajata dva poobla\xc5\xa1\xc4\x8denca, ki pa nimata sede\xc5\xbea v Andori. Poslala sta zastopnika v Andoro in ta je imel nadzor nad zakonodajo in upravo. Letno je prejel simboli\xc4\x8dno dajatev za sokneza._NEWLINE_25. januarja 1981 je Vrhovni svet dolin (parlament) po 703 letih samostojnosti sprejel prvo ustavo, ki je uzakonila ustanovitev vlade in reformo uprave._NEWLINE_Do leta 1993 v Andori ni bilo delitve zakonodajne, izvr\xc5\xa1ilne in sodne oblasti. \xc5\xa0ele ustava iz leta 1993 je uzakonila Andoro kot suvereno dr\xc5\xbeavo z demokrati\xc4\x8dnim parlamentarnim sistemom. Oba sokneza sta ostala vrhovna voditelja dr\xc5\xbeave (zastopa ju predstavnik). Izvr\xc5\xa1ilna oblast pa je pre\xc5\xa1la na ministrskega predsednika, ki je odgovoren parlamentu.\n_START_SECTION_\nGospodarstvo\n_START_PARAGRAPH_\nAndora nima prakti\xc4\x8dno nobenih naravnih virov, razen morda vode. V preteklosti je bila Andora kljub gorski legi poljedelska de\xc5\xbeela, sedaj se ukvarjajo prete\xc5\xbeno z \xc5\xbeivinorejo. De\xc5\xbeela ima zelo razvit turizem, predvsem zimski. Na razpolago je pribli\xc5\xbeno 400 hotelov ter centrov za \xc5\xa1port in razvedrilo._NEWLINE_Do leta 2002 sta bila edino uradno pla\xc4\x8dilno sredstvo francoski frank in \xc5\xa1panska pezeta, ki sta bila tako kot v Franciji in \xc5\xa0paniji zamenjana z evrom. Ker ne pripada EU, je Andora znana kot dav\xc4\x8dna oaza. Mnoga podjetja, ki imajo tu samo po\xc5\xa1tni predal, u\xc5\xbeivajo prednost nizkih davkov, turiste pa privla\xc4\x8dijo nizke cene za alkohol, tobak in kozmetiko._NEWLINE_Kosmati doma\xc4\x8di proizvod zna\xc5\xa1a 1,2 milijarde euro (1996).\n_START_SECTION_\nKultura\n_START_PARAGRAPH_\nDr\xc5\xbeavni praznik je 8. september, Dan ustave pa 14. marec._NEWLINE_Andora je bila do leta 1981 sede\xc5\xbe zasebnih radijskih postaj Sud Radio in Radio Andora, ki sta imeli do 17. marca 1981 mo\xc4\x8dne srednje- in kratkovalovne oddajnike v Encamp in na Pic Blancu. Sprejem je bil mo\xc5\xbeen v vsej Evropi.'